Meer as 800 kg se dagga gekryDie dagga wat deur die polisie gekry is (Foto: Verskaf) Die Noordwes-polisie het Sondag gesê dwelmhandel het ’n opstopper gekry ná die inhegtenisneming van twee vermeende dwelmhandelaars. Lt.kol. Pelonomi Makau, provinsiale polisiewoordvoerder, het gesê dié sukses volg ná die inhegtenisneming van die verdagtes, onderskeidelik 30 en 53 jaar oud, Vrydag in die Redirile-township naby Derby. “Die polisie het ŉ wenk ontvang dat daar ŉ man is wat dagga in die omgewing verkoop. Die polisie is na die verdagte se woning, waar hulle die 30-jarige man by die hek gekry het. Hy is deursoek en ŉ koevert met dagga is glo in sy besit gevind,” het Makau gesê. Die polisie het die man oor die dagga ondervra, waarop hy verduidelik het dat hy dit glo by die huiseienaar gekry het. Hy is in hegtenis geneem op aanklag van die besit van dwelms. “Die polisie het voortgegaan om die huis te deursoek en ná ŉ uitgebreide soektog op 16 sakke dagga, wat 50 kg elk weeg, afgekom. Daar was ook twee swartsakke vol dagga waarop die polisie beslag gelê het.” Die 53-jarige huiseienaar is kort daarna in hegtenis geneem. Albei verdagtes sal na verwagting Dinsdag in die Koster-landdroshof verskyn.